Шмат жадаючых было паспрабаваць сябе і на радыё. Па меркаванні Настассі Ермалюк, рэдактара Першага нацыянальнага канала Беларускага радыё, сакрэт у тым, што радыё, як і іншыя СМІ, становіцца больш сучасным: “Памятаеце фразу з фільма “Масква слязам не верыць”: “З часам тэлебачанне пераверне жыццё ўсяго чалавецтва. Нічога не будзе: ні кіно, ні тэатра, ні кніжак, ні газет — адно суцэльнае тэлебачанне”? Але такога не адбылося — у нас з’явіўся інтэрнэт. Многія СМІ — і радыё, і тэлебачанне, і газеты — развіваюцца далей там. Плюс з’явіліся блогі, парталы і выданні, якія існуюць толькі ў інтэрнэт-прасторы. Таму СМІ развіваюцца, ідуць у нагу з часам. Напрыклад, у Першага нацыянальнага радыё ёсць SMS- і Viber-сэрвісы, ёсць свой канал на YouTube, дзе мы трансліруем самыя актуальныя праграмы, рэзанансныя праекты. Тут жа нашы слухачы ці будучыя калегі могуць зазірнуць у студыю, не толькі пачуць, але і паглядзець на госця, вядучых, на работу гукарэжысёра, убачыць, што такое гукарэжысёрскі пульт. І, упэўнена, будзем развівацца далей”.